Iэрытх тхылъхэр ягъэхьэзыр
«Солнышко» сабий журналымрэ Тхылъыр фIыуэ зылъагъухэм я республикэ зэгухьэныгъэмрэ 2013 гъэм и щэкIуэгъуэм щыщIэдзауэ 2014 гъэм и мэлыжьыхь пщIондэ зэпеуэ ирагъэкIуэкIынущ, Iэрытх тхылъ цIыкIу нэхъыфIхэр къыхэхыным теухуауэ. Зэхьэзэхуэм къызэрагъэпэщащ урыс, адыгэ, балъкъэр тхакIуэ цIэрыIуэхэу Крылов Иван (илъэс 245-рэ), Нэгумэ Шорэ (илъэси 170-рэ), Мечиев Кязим (илъэси 155-рэ) сымэ къыщалъхуам ирихьэлIэу.
— Сабийхэм Iэрытх тхылъ цIыкIухэр ягъэхьэзыр, фIыуэ ялъагъу адыгэ, балъкъэр, урыс тхакIуэ цIэрыIуэхэм я IэдакъэщIэкIхэр иратхэурэ. Я лэжьыгъэхэри сурэт хьэлэмэтхэмкIэ ягъэщIэрэщIэжынущ, — жеIэ журналым и редактор нэхъыщхьэ Накуэ Еленэ.
Iуэхур къыхэзылъхьахэм я мурадщ лъэпкъыбзэхэр ныбжьыщIэхэм нэхъ куууэ яджыным гулъытэ хурагъэщIыну. Зэпеуэр щекIуэкIкIэ «Солнышко» журналым и лэжьакIуэхэр, Тхылъыр фIыуэ зылъагъухэм я республикэ зэгухьэныгъэм хэтхэр, щIыналъэм и тхакIуэ, усакIуэ цIэрыIуэхэр зэгъусэу курыт школхэм кIуэну яубзыхуащ, зи анэдэлъхубзэр зыгъэшэрыуэ сабий зэчиифIэхэр зэпеуэм къыхашэн мурадкIэ.
Зэпеуэм и хабзэхэм Интернетым мы адресымкIэ (http://solnishkokbr.ru/news.php) зыщывгъэгъуазэ хъунущ.
Зэпеуэм къыхэжаныкI ныбжьыщIэхэр Тхылъым и урысейпсо махуэм ирихьэлIэу ягъэпэжэнущ.
ТЕКIУЖЬ Заретэ.
